Den mandlige cyklist var mandag eftermiddag indblandet i en ulykke, som skete ved Centralgårdsvej og Damvej i Aabybro. En kraftig vind var formentlig årsag til, at han væltede på sin cykel. Manden blev livsfarligt kvæstet ved styrtet - og politiet havde svært ved at identificere ham. Derfor efterlyste man pårørende til manden. Blandt andet på TV2/Nord. Efterlysningen virkede, og mandag aften havde Nordjyllands Politi fået kontakt til pårørende til cyklisten. Det viste sig, at manden er en 83-årig mand, der er fra Tylstrup. Det fortæller vagtchef hos Nordjyllands Politi, Åge Pedersen. Manden er nu indlagt på Aalborg Sygehus.
Efter at have efterlyst pårørende til en cyklist, som havde været indblandet i en ulykke, har Nordjyllands Politi nu identificeret manden. Han er i livsfare efter ulykken.